《宁郡未复大兵云集居民转徙悲不自胜》
清代·刘树堂

积雪连天白，重阴翳未光。边城飞羽檄，转徙泪成行。

裋褐不完体，饥孩弃路旁。宁无慈母意，待哺有高堂。

昔也栖丹穴，俯仰乐未央。中途一失所，饮恨百年长。

豺虎食当道，白骨萎沙场。身死知何处，凄怆断衷肠。

过者不忍闻，如渡深无梁。何时济舟楫，欢腾齐万方。

作者简介：刘树堂，字景韩，保山人。官至浙江巡抚。有《师竹轩诗集》。